
[bookmark: _Hlk237864698]ПРЕДЛОГ - ПРАВИЛНИК
ЗА НАЧИНОТ НА ГРАДБА И УСЛОВИТЕ ЗА ПРИСТАП И КОРИСТЕЊЕ НА ЈАВНИТЕ ЕЛЕКТРОНСКИ КОМУНИКАЦИСКИ МРЕЖИ И ПРИДРУЖНИ СРЕДСТВА


1. ОПШТИ ОДРЕДБИ

Член 1
Предмет и цел

(1) Со овој правилник се утврдува начинот на изградба и условите за пристап и користење на јавните електронски комуникациски мрежи и придружни средства.
(2) Целта на овој правилник е при изградбата на јавните електронски комуникациски мрежи и придружни средства да се обезбеди: 
· заштита на работната и животната средина,  
· заштита на просторот од непотребни интервенции,  
· заштита на човековото здравје и безбедност;  
· унапредување на развојот и поттикнување на инвестиции во јавните електронски комуникациски мрежи со воведување на нови технологии и услуги, а особено со воведување на следни генерации на јавни електронски комуникациски мрежи;
· поттикнување на заедничка градба и користење на јавните електронски комуникациски мрежи и придружни средства;
· заштита на инфраструктурата на изградените јавни електронски комуникациски
мрежи; и
· подобрување на искористеноста на капацитетите на јавните електронски
комуникациски мрежи.

Член 2
Значење на одредени поими

Во овој правилник, покрај дефинициите од Законот за електронските комуникации, се употребуваат и поими со следното значење:
(а) 	Јавна радиокомуникациска мрежа е јавна електронска комуникациска мрежа со коja се обезбедува емитување, пренос или прием на знаци, сигнали, текст, слики и звуци или други содржини од каква било природа преку радиобранови;
(б) Јавна кабелска електронска комуникациска мрежа претставува јавна електронска комуникациска мрежа, чии сегменти на рбетниот и пристапниот дел се изградени од кабли (од упредени бакарни парици, коаксијални, хибридни коаксијално-оптички и/или оптички) и придружни дистрибутивни и изводни точки — надворешни ормари и надземни носачи, канали, цевки, кабелски окна/шахти и се користи за дистрибуција на јавнл електронски комуникациски услуги до краниот корисник;
(в) 	Јавна комбинирана електронска комуникациска мрежа претставува јавна електронска комуникациска мрежа чии сегменти се изградени од комбинација од мрежите дефинирани под точките а) и б) од овој член;
(г)  Мрежа со многу висок капацитет (VHCN – Very High Capacity network) претставува:
· Јавна кабелска електронска комуникациска мрежа што обезбедува фиксно поврзување преку оптички кабли до мрежна завршна точка, или
· Јавна кабелска електронска комуникациска мрежа што обезбедува фиксно поврзување и има капацитет во периодот на врвниот сообраќаен час (peak-time) да ги обезбеди истите перформанси како јавна кабелска електронска комуникациска што обезбедува фиксно поврзување преку оптички кабли до мрежна завршна точка, или
· Јавна радиокомуникациска мрежа што обезбедува безжично поврзување, а во која базните станици се поврзани со оптички кабли, или
· Јавна радиокомуникациска мрежа што обезбедува безжично поврзување и има капацитет во периодот на врвниот сообраќаен час (peak-time) да ги обезбеди истите перформанси како јавна радиокомуникациска мрежа во која базните станици се поврзани со оптички кабли. 
(д) Антенски систем е систем кој особено опфаќа: антена, столб, електронска комуникациска опрема, антенски вод, средства за прицврстување на столбот и антенскиот вод, систем за заземјување со громобранска заштита, систем за напојување и заштитна ограда;
(ѓ)	Претплатнички електронски комуникациски инсталации во објектите се:
· Елементите на електронската комуникациска инфраструктура (простории, инсталациони цевки, канали и други средства за водење на каблите, објекти кои служат за инсталирање на различни опрема и кабли, кабинети кои служат како дистрибутивни точки, како и влезните отвори за подземни и надземни шахти),  
· Елементите на електронската комуникациска мрежа (кабли со повеќе парици, коаксијални кабли, кабли со оптички влакна и друга опрема што ќе овозможи пренос на глас, податоци и аудиовизуелна содржина),
· Заедничкиот приемен антенски систем кој се состои од приемни антени, уреди за засилување и конверзија на сигналите, антенскиот вод и други елементи, на кои можат да бидат поврзани повеќе независни приемници;
(е)	Подрачје со зголемена осетливост е подрачје кое опфаќа:
· самостојни семејни куќи и станбени згради наменети за целодневен престој на луѓе,  
· училишта, градинки, болници и детски игралишта,  
· површини на неизградени парцели кои според урбанистичкиот план се наменети за објекти наведени во алинеите 1 и 2 од оваа точка;
(ж) 	Кабел за поврзување е кабел кој поврзува две точки со активна или пасивна опрема и не се разгранува до крајни корисници;
(з) Кабелска канализација е дел од физичка инфраструктура коja се состoи од мрежа на подземни канали од соодветен материјал (цевки, црева, итн.), кабелски шахти и кабелски галерии, која служи за повеќекратно поставување и заштита на електронски кoмуникациски кабли; 
(ѕ) 	Траса на јавна кабелска електронска комуникациска мрежа и придружни средства е проектиран или веќе изграден правец и геодетски позиционирана линија на јавна кабелска електронска комуникациска мрежа и придружни средства во рамките на коридорот на јавната кабелска електронска комуникациска мрежа и придружните средства;
(и) 	Коридор на јавна кабелска електронска комуникациска мрежа и придружни средства е дел од земјиште со одредена широчина кој е резервиран за изградба на јавна кабелска електронска комуникациска мрежа и придружни средства;
(ј) 	Кабелска галерија е подземна просторија која служи за поставување на голем број на кабли;
(к)	Едностанбени објекти се самостојни семејни куќи, вили, атриумски куќи, куќи во низ и куќи за одмор;
(л) 	Повеќестанбени објекти се станбени згради со два или повеќе стана кои можат да бидат станбени блокови, повеќекатници и солитери;
(љ) Ако во објектот има и станбени и деловни простории, а повеќе од половината од просторот е наменет за домување, објектот е станбено-деловен, а доколку во објектот повеќе од половината од просторот е наменет за извршување на деловни и други стопански дејности, објектот е деловно-станбен.

Член 3

Јавните електронски комуникациски мрежи и придружните средства треба да се планираат, проектираат, поставуваат, градат, употребуваат, реконструираат и одржуваат под услови утврдени со Законот за електронските комуникации, прописите донесени врз основа на него, прописите за просторно и урбанистичко планирање и градење, прописите за заштита на животната средина, нормативите, прописите и техничките спецификации содржани во препораките на Европската Унија.


II. ЈАВНИ РАДИОКОМУНИКАЦИСКИ МРЕЖИ И АНТЕНСКИ СИСТЕМИ

Член 4

Јавните радиокомуникациски мрежи, покрај со актите од член 3 од овој правилник, треба да се планираат, проектираат, градат и поставуваат согласно:
· Планот за намена на радиофреквенциски опсези во РС Македонија;  
· Планот за доделување и користење на радиофреквенции во РС Македонија;
· Националните стандарди,
· Стандардите на ETSl (Европски институт за стандардизација во телекомуникациите);
· Препораки и одлуки на lTU и СЕРТ; 
· Други стандарди (стандарди кои сеуште не се усвоени како македонски, а се применуваат во Европската Унија).

Член 5

Проектната документација за изградба на јавните радиокомуникациски мрежи и антенски системи и придружните средства треба да ги содржи следните податоци:
· Опис и урбанистичко технички услови за подрачјето на градбата;
· Ситуација на подрачјето на градбата со вцртани објекти на радио комуникациска мрежа;
· Основни податоци за објектот над кој ќе се постави радиокомуникациска опрема; 
· Основни податоци за веќе изградената електронска комуникациска мрежа, антенски системи и придружните средства доколку истите се во непосредна близина на ново предвидените објекти;
· Географски координати во државен координатен систем;
· Надморска висина;
· Азимут и елевација на максимално зрачење на антената;
· Тип, висина, димензии и носивост на антенски столб;
· Тип, димензии и висина на поставеност на антени;
· Тип и димензии на опрема;
· Пресметка на очекуваните вредности на електромагнетното поле на подрачја со зголемена осетливост;
· Пресметка на јачина на електрично поле со дијаграм на зрачење; и  
· Податоци за заземјување и пренапонска заштита.
· 
Член 6

(1) Изложеноста на јавноста на нејонизирачко електромагнетно зрачење со пуштањето во работа на антенски систем не треба да ги надминува вредностите пропишани со Упатството за гранични вредности при изложеност на нејонизирачко зрачење издадено од Меѓународна комисија за заштита од нејонизирачко зрачење (lCNlRP - lnternational Commission оп Non-lonizig Radiation Protection).
(2) Агенцијата за електронски комуникации (во понатамошниот текст: Агенција) врши контрола со мерење на нејонизирачкото електромагнетно зрачење, со цел да ја утврди усогласеноста на антенските системи со вредностите од став (1) на овој член.
Процедурата за мерење е во согласност со последно ревидирана и важечка препорака ЕСС Recommendation (02)04.
(3) Доколку при мерењето, се утврди надминување на вредностите пропишани во Упатството од став (1) на овој член, Агенцијата ќе преземе мерки во согласност со Законот за електронските комуникации.

Член 7

Сите нови и постоечки корисници на радиофреквенции треба да обезбедат нивните инсталации да се дизајнирани и работат во согласност со критериумите за имунитет, односно кај куќиштето на електронската опрема да не се надминува јачината на полето наведена во Тебела 1, со цел да се минимизира ефектот врз електронска опрема во непосредна околина.
Табела 1

	Тип на опрема
	Критериум за јачина на поле

	
	dBpV/m
	V/m

	Радиодифузен приемник
	125
	1.83

	Придружна опрема
	125
	1.83

	Радио-осетлива Опрема
	130
	3.16




Член 8

Антенскиот систем треба да биде изведен согласно проектот за статика со сеизмика.

Член 9

(1) Заштита од пренапони се постигнува со одведувачи на пренапони чиј пробивен напон е помал од 1000 V, а одводна моќност најмалку 0,5 Ws. Одведувачите на пренапони за предавателен антенски систем со погонски напон над 1000 V може да се употребат само ако заштитниот дел има соодветна изолациона цврстина.
Изолациониот материјал треба да биде незапаллив.
(2) Проводливите неактивни делови на надворешните антенски системи, како и металните конструкции кои служат за носење или за прицврстување на антените, треба да бидат врзани за земја преку проводник за заземјување.
(3) Доколку отпорот при еднонасочна струја помеѓу антената и заземјувачот е поголем од 500 Ω треба да се предвиди заштита за одведување на атмосферскиот пренапон согласно ставот (1) од овој член.
(4) При заштита на антенските столбови од непроводливи материјали треба да се употреби челична поцинкувана жица со пречник од најмалку 8 mm или бакарна жица со пречник од најмалку 6 mm. Оваа жица се поставува до врвот на столбот, а се заземјува согласно членот 10 од овој Правилник.
(5) Заради заштита на изолаторот во случај на прскање, тој треба да биде премостен со уред за заштита од искрење, чиј погонски напон треба да е помал од напонот на прескок на изолаторот.
(6) При употреба на надворешни антени, а во случај на временски непогоди се препорачува примена на преклопник за преспојување на антенскиот довод на краток спој со системот за заземјување,

Член 10

(1)	Заземјувањето на антената не може да се врши преку нултиот вод на мрежата. 
(2)	Заземјувањето на антенскиот систем може да се приклучи на сите заземјувања кои се усвоени како заштитна мрежа.
(3) Алуминиум не се употребува за положување во земја, ниту на места загрозени од корозија (соли, агресивни гасови и течности и сл.).
(4) Како проводници за заземјување, под услов на спојниците да има обезбедено добра електрична проводливост, дозволени се:  
· громобрански одводи, 
· метални цевки и  
· поголеми делови од металната конструкција на згради (олуци и сл.).
(5) Проводниците за заземјување треба по најкраток пат да бидат доведени до заземјувачот, по можност по вертикална патека. Дозволен е делумно хоризонтален или вертикален распоред на проводникот за заземјување.



Член 11

(1) Деловите на предавателните антенски системи кои се под напон, а се наоѓаат во подрачје на ракување, треба да бидат заштитени од случаен контакт.
(2) Ако антенските системи со делови под налон кои ја загрозуваат безбедноста на животот на луѓето се поставени на покриви на згради на кои пристапот е слободен, тие треба да бидат изведени со заштита од случаен допир, со тоа што деловите под напон треба да бидат минимално оддалечени од приодот 1,25 m и да се на минимална висина од 1,25 m и обележени со табла со предупредување што може да се забележи од сите приодни страни.

Член 12

(1) При изведбата на антенските системи треба:
· водовите на антенските системи да се што подобро и потрајно изолирани; 
· механичките споеви да обезбедуваат трајно сигурен контакт неподложен на корозија; 
· антената да биде поставена на места каде нивото на корисниот сигнал е што поголем, а нивото на сигналот што пречи да биде што помал и да се користат насочени и антени поставени на повеќе нивоа, секаде каде што тоа е можно;  
· антената да биде што повеќе оддалечена од електоенергетските водови и да не се води паралелно со нив;  
· антенските водови да се оклопени.
(2) Кај антенски засилувачи и претворувачи на фреквенција треба да се спречи продирање на напони што пречат преку водовите за напојување од електроенергетската мрежа. Пригушените спреги меѓу антенскиот приклучок и приклучокот за напојување од електроенергетската мрежа треба да бидат еднакви на пригушувањето што е пропишано за радиодифузни приемници.

Член 13

(1) За поставување на антенски системи во заштитната зона на радио центри потребно е да се обезбеди одобрение од сопственикот на радио центарот.
(2) Изборот на место за поставување на антенски систем треба да е такво да се сведе на минимум можноста за појава на штетни пречки.
(З) 	Ако антенскиот систем се постави на покрив на зграда, треба да се постави така:
· да не го менува или попречува приодот до оџаците; 
· да не го отежнува приодот или ракувањето со други уреди, ниту работата на оџачарите; 
· на оние места каде што постои можност за електричен контакт да се постави натпис со предупредување за опасност.
(4) Ако антенските системи се поставуваат во зона на аеродром или во близина на радионавигациски уреди кои се дел од системот за контрола на летање, согласно Правилникот за начинот на поставување, одржување и заштита на техничките средства, уреди и опрема за давање ATM/AMS услуги (донесен од регулаторното тело надлежно за цивилно воздухопловство), потребно е радиофреквентно обезбедување кое се состои од заштита на техничките средства, уреди и опрема од несакани емисии на радиобранови и други зрачења, како и од физички препреки кои можат да ја попречат нормалната работа на техничките средства, уреди и опрема, како и техничките средства, уреди и опремата во воздуххопловите. Радиофреквентното обезбедување се врши согласно ICAO Анекс 10 на Чикашката конвенција и прописите од областа на електронските комуникации. Во поглед на обележувањето на антенските системи, ќе се применува Правилникот за аеродроми и препреки (донесен од регулаторното тело надлежно за цивилно воздухопловство).
(5) Деловите на антенскиге системи кои во текот на работата или при дефект се подложни на загревање, треба да бидат поставени така да не предизвикуваат никаква опасност од пожари.

Член 14

(1) За спречување на меѓусебно попречување, треба да се поставуваат заеднички приемни антенски системи на објектите каде што е технички и имотно-правно возможно.
(2) Електричниот и другите материјали за изградба на заеднички приемен антенски систем треба да одговараат на пропишаните норми и стандарди во поглед на сигурноста, квалитетот и физичката, механичката и хемиската отпорност на материјалот.
(3) Антенски водови не смеат да се поставуваат на места каде што температурата во околината надминува 70 C.
(4) Антенскиот засилувач треба да се постави на место каде што е овозможено струење на свеж воздух. Куќиштето на засилувачот треба да е изведено со соодветни отвори за вентилација.


III. ЈАВНИ КАБЕЛСКИ ЕЛЕКТРОНСКИ КОМУНИКАЦИСКИ МРЕЖИ

Член 15

Јавната кабелска електронска комуникациска мрежа и придружните средства треба да се планираат, проектираат, поставуваат и градат на начин кој нема да ja попречува работата на другите електронски комуникациски мрежи и придружни средства, како ни обезбедувањето на другите електронски комуникациски услуги[image: ]

Член 16

Преку јавни кабелски електронски комуникациски мрежи, треба на крајните корисници, да им се обезбеди сигурен пренос на јавни електронски комуникациски услуги со задоволување на одредени општи и посебни услови за квалитет, во согласност со Законот за електронските комуникации и препораките на ITU-T за обезбедување на одредено ниво на квалитет на пренос.






Член 17

(1) Основа за планирање на јавната кабелска електронска комуникациска мрежа и придружните средства на некое подрачје се просторните и урбанистичките планови на тоа подрачје или проект за инфраструктура.
(2) Планирањето на кабелската електронска комуникациска мрежа и придружните средства се врши за некоја одредена логична целина која може да биде дел од некое подрачје опфатено со просторни и урбанистички планови, или пак да биде опфатена со повеќе такви планови.
(3) 	Планираните капацитети на јавната кабелската електронска комуникациска мрежа и придружните средства на одредено подрачје опфатено со урбанистички планови треба да ги задоволат потребите на сите изградени и планирани објекти на подрачјето опфатено со планот и тоа за период од пет години.
(4) По одредувањето на технологијата и капацитетот на јавната кабелска електронска [image: ]комуникациска мрежа и придружни средства потребно е во постапката на планирање да се одреди и планираната траса на јавната кабелска електронска комуникациска мрежа. 
(5) При планирање на траса на јавна кабелска електронска комуникациска мрежа и придружни средства во предвидено подрачје, може да се добиваат податоци од единствената точка за иформации од ставот (6) на овој член за планираната и постоечката јавна електронска комуникациска мрежа и придружни средства, како и за постоечката физичка инфраструктура на субјектите кои управуваат со инфраструктурните објекти утврдени во Законот за катастар на недвижности. Изработувачот на урбанистичкиот план, урбанистичко-планската документација и урбанистичко-проектна документација податоците може да ги добие и од субјектите кои управуваат со инфраструктурните објекти утврдени во Законот за катастар на недвижности. Урбанистичките планови треба да се усогласени во однос на поставеноста на физичката инфраструктура во просторот. Во случај на техничка можност треба да се практикува изградба на заедничка интегрирана инфраструктура и тоа уште во фазата на планирање.
(6) Единствената точка за иформации ја обезбедува Агенцијата преку својата веб страна со цел заинтересираните страни, покрај другото, да добијат минимални информации, во однос на и постоечката јавна електронска комуникациска мрежа и средства, како и на постоечката и планирана физичка инфраструктура на субјектите кои управуваат со инфраструктурните објекти утврдени во Законот за катастар на недвижности.
(7) Податоците од ставот (6) на овој член се однесуваат на видот, основните технички карактеристики и хоризонталната и вертикалната поставеност на подземните и надземните инфраструктурни објекти и придружната инсталација, како и податоци за субјектите кои управуваат со истите.
(8) Пристапот до единствената точка за информации за добивање на минимални информации за одредена област, Агенцијата го овозможува во електронска форма при тоа имајќи ги предвид принципите на пропорционалност и недискриминација.
(9) На писмено барање од заинтересираните страни, Агенцијата може податоците од ставот (6) на овој член, а во однос на планираната и постоечката јавна електронска комуникациска мрежа и придружни средства, да ги достави во хартиена или електронска форма во рок од 15 дена од денот на приемот на барањето. Во барањето се наведува локацијата за која се бара информацијата, деталните информации што се бараат, како и потребата за бараните информации.
(10) Агенцијата може да го одбие барањето од ставот (9) на овој член, доколку оцени дека истото не е соодветно и оправдано.

Член 18

(1) 	Проектната документација за изградба на јавни кабелски електронски комуникациски мрежи и придружните средства треба да ги содржи следните податоци:
· Опис и урбанистичко технички услови за подачјето на градба на мрежата;
· Ситуација на подрачјето на градба на мрежата со вцртани објекти на кабелската електронска комуникациска мрежа;
· Податоци за капацитетот на проектираната кабелска електронска комуникациска мрежа и број на можни корисници;
· Податоци за веќе изградената јавна кабелска електронска комуникациска мрежа, доколку истата се користи како составен дел на мрежата за која се изработува проектот;  
· Методологијата на изведба на техничките пресметки и начинот за дизајнирање на мрежата;
· Шема на примарната, секундарната и дистрибутивната мрежа;
· Трасите на каблите и начинот на полагањето на каблите до влезот или определената просторија на објектите; 
· Димензии и карактеристики на каблите;
· Пресметки на сигналите;
· Нивото на сигналите;
· Односот сигнал/шум;
· Односот сигнал/пречка;
· Пресметките на сигналите, вклучувајќи го и слабеењето на каблите, мора да се изведат за сигналите на завршната точка на кабелската комуникациска мрежа,  како и на сите места каде што се врши обработка на сигналот;
· Пресметка на слабеењето на оптичките сигнали (кај јавна кабелска комуникациска мрежа базирана на оптика);
· Пресметка на хроматската дисперзија (кај јавна кабелска комуникациска мрежа базирана на оптика);  
· Пресметка на поларизациска дисперзија (кај јавна кабелска комуникациска мрежа базирана на оптика);
· Приказ, димензии, карактеристики и опис на планираните елементи од кабелската електронска комуникациска мрежа (главни разделници, цевки, црева, спојници на црева и кабли, дистрибутивни и изводни надворешни ормари/надземни носачи, кабелски окна/шахти и друго).

Член 19

(1) При изградбата на јавните електронски комуникациски мрежи и придружните средства може да се користат: 
· бакарни комуникациски кабли,  
· коаксијални комуникациски кабли; 
· хибридни коаксијално-оптички комуникациски кабли;  
· оптички комуникациски кабли;  
· кабелска канализација или цевки, 
· кабелски окна/шахти;  
· придружни дистрибутивни и изводни точки; 
· надворешни ормари,  
· надземни носачи.
(2) При изградбата на јавната кабелска комуникациска мрежа и придружните средства, покрај прописите определени со член 3 на овој правилник ќe се применуваат следниве стандарди:
· национални стандарди;  
· стандарди на ETSl (Европски институт за стандардизација во телекомуникациите);  
· препораки и одлуки на ITU и СЕРТ и  
· други стандарди кои сеуште не се усвоени како македонски, а се применуваат во Европската Унија.
· 
Член 20

(1) При планирањето и изградбата на кабелска канализација треба да се исполнат минималните технички услови утврдени во овој член, кои ќе обезбедат сигурност на јавните електронски комуникациски мрежи и придружните средства.
(2) Планирањето на капацитетите на кабелска канализација се врши во согласност со планираниот капацитет на електронските комуникациски мрежи. При планирање на капацитетот на кабелска канализација треба да се земат во обзир потребите за следните најмалку пет години.
(З) Покрај планираните капацитети од став (2) на овој член, планираниот калацитет на кабелската канализација треба да ги задоволи и потребите за поставување на кабел за поврзување.
(4) За изградба на кабелска канализација се изготвува проектна документација, која треба да биде изработена и во електронска форма.
(5) Како основа за изработка на проектната документација од став (4) на овој член се користат геодетските точки од геодетскиот елаборат. Геодетските снимања на кабелската канализација и изработката на геодетскиот елаборат се врши во државен координатен систем.
(6) Ситуационото решение на кабелската канализација кое е дел од проектната документација од став (4) на овој член е приказ на трасата на кабелската канализација, документирање на видот и бројот на шахти, бројот, должината и видот на цевките помеѓу две шахти или помеѓу шахта и некој објект, како и следење на исполнетоста на цевките на кабелската канализација.
(7) Ситуационото решение од став (6) на овој член треба да ги содржи следните податоци:
· локација на шахтите;  
· траса на кабелската канализација, број и тип на цевки и нивни димензии (сегмент на трасата помеѓу шахтите) и  
· профил и исполнетост на цевките (основа и пресек на шахта со податоци за распоред на цевките).
(8) При изградбата на кабелска канализација потребно е да се исполнат следните минимални услови:
· во урбани средини - јавни површини наменети за пешаци, како што се тротоари и слично, најмала длабочина на ровот е 60 cm, односно во зависност од попречниот пресек на кабелската канализација, најмалку 50 cm над слој од цевката до површината;  
· на јавни површини - патишта, наменети за сообраќај на моторни возила, најмала длабочина на ровот е 80 cm, односно во зависност од попречниот пресек на кабелската канализација, најмалку 70 cm над слој од цевката до површината, или према проектот на сообраќајницата;  
· во неизградени подрачја и на приватно земјиште, најмала длабочина на ровот е 80 cm, односно во зависност од попречниот пресек на кабелската канализација, најмалку 70 cm над слој од цевката до површината. Секое намалување на над слојот под 70 cm треба да биде образложено во проектот и по потреба да се предвиди соодветна заштита поради смалувањето на над слојот;  
· за ровови до куќи (на приватно земјиште), најмала длабочина на ровот е 40 cm, односно во зависност од попречниот пресек на кабелската канализација, најмалку 35 cm над слој од цевката до површината;  
· во каменити земјишта потребно е да се постави слој од 5 cm песок, под и над поставената цевка и  
· за ровови со длабочина до 60 cm минималната ширина е 30 cm, а за ровови со длабочина над 60 cm минималната ширина е 40 cm.
(9) Минималните услови во ставот (8), на овој член, не треба да бидат исполнети доколку микроцевките се полагаат во микроровови. Во тој случај микроцевките треба да се полагаат во согласност со lTU препораката: lTU-T L.49 и со условите утврдени од претпријатието кое е надлежно за управувањето и одржувањето на одредена сообраќајница.
(10) Максималното препорачано растојание помеѓу шахтите на кабелската канализација во населени места изнесува 250 m.
(11) Кабелсклте шахти треба да овозможат пристап на човек во рамки на шахтата и треба да бидат со минимални димензии: должина х ширина х висина (60-170 х 60-110 х 80-100 cm).
Кабелските шахти со капаците на нив како интегрална целина треба да ги задоволат условот за носивост и тоа:
а. 125 kN за пешачка зона
б. 400 kN за површини за сообраќај на возила
(12) По изградбата на секоја кабелска канализација потребно е да се изврши испитување на проодноста на цевките и да се изготви извештај за испитувањето кој се приложува при техничкиот преглед на кабелската канализација.[image: ]

Член 21

(1) Минималните растојанија на меѓусебното приближување на подземниот електронски комуникациски кабел со бакарни проводници и најблискиот подземен електроенергетски кабел се во зависност од напонот на електроенергетскиот кабел и се дадени во Табела 2. Доколку во реални услови овие растојанија не можат да се постигнат, неопходно е да се применуваат соодветни заштитни мерки.

Табела 2

	Номинални напони на подземен електроенергетски кабел
	Растојание

	Кабел со номинален напон до 10 kV
	0,5 m

	Кабел со номинален напон од 10 kV до 35 kV
	1,0 m

	Кабел со номинален напон над 35 kV
	2,0 m



(2) Заштитните мерки во смисла на став (1) на овој член се состојат во поставување на кабел во заштитни цевки или полуцевки кои се поврзани соодветно. Заштитните полуцевки за електроенергетските кабли мора да бидат со добар проводен материјал (железо, итн), а цевките на електронските комуникациски кабли од непроводлив материјал (PVC или РЕ). Минималниот надворешен дијаметар на заштитните цевки или полуцевки мора да биде најмалку 1,5 пати поголем од надворешниот дијаметар на кабелот. Во случај кога електроенергетскиот кабел е со номинален напон поголем од 35 kV, потребно е да се постави и термичка изолација помеѓу каблите. Во случај на примена на заштитните мерки, минималното растојание помеѓу каблите не смее да биде помало од 0,3 m.
(3) При вкрстување на подземните електронски комуникациски кабли со електроенергетски кабли се изведуваат по правило под агол од 90 - но во никој случај аголот не може да биде помал од 45 . Во посебни случаи може да се направи исклучок на ова правило и аголот може да се намали до 30, меѓутоа мора да се даде посебно објаснување на причината за ова намалување.
(4) Вертикалната оддалеченост на местото на вкрстување помеѓу најблискиот електронски комуникациски кабел и најблискиот електроенергетски кабел мора да изнесува 0,3 m за електроенергетски кабли со номинален напон до 1 kV и 0,5 m за електроенергетски кабли со напон помеѓу 1 kV и 35 kV. Ако вертикалното растојание од 0,5 m не може да се постигне, се применуваат соодветни заштитни мерки од ставот (5) на овој член. Должината на заштитната цевка, односно полуцевка, не треба да биде помала од 1 m од двете страни на местото на вкрстувањето. Во случај на примена на заштитни мерки од став (5) на овој член, вертикалното растојание помеѓу каблите не смее да биде помало од 0,3 m.
(5) Минималното растојание помеѓу ново планираните подземни електронски комуникациски кабли и постоечкиот столб на електроенергетски вод зависи од напонот на електроенергетскиот вод и е дадено во Табела 3. Ако оваа далечина во реални услови не е можна, потребно е на трасата на комуникацискиот кабел каде што не е можно да се задоволат барањата од Табела 3 да се обезбеди дополнителна заштита со користење на соодветни заштитни мерки од став (2) на овој член.








Табела 3

	Номинални напони на ЕЕ водови
	Растојание

	Водови со номинален напон до 1 kV
	2,0 m

	Водови со номинален напон до 35 kV
	5,0 m

	Водови со номинален напон од 110 kV
	10,0 m

	Водови со номинален напон од 220 kV
	15,0 m

	Водови со номинален напон од 400 kV
	25,0 m



(6) Минималното вертикално растојание помеѓу најнискиот носач на електроенергетскиот вод и надземниот електронски комуникациски кабел во најнеповолни услови треба да биде поголемо од вредноста утврдена во Табела 4.  Ако оваа далечина во реални услови не е можна, потребно е електронскиот комуникациски кабел на трасата каде што не е можно да се задоволат барањата од Табела 4 да се помести или да се направи подземно каблирање на постојните траси на електронските комуникациски кабли.

Табела 4

	Номинални напони на ЕЕ водови
	Растојание

	Водови со номинален напон од 1 kV до 35 kV
	2,5 m

	Водови со номинален напон од 35 kV до 100 kV
	3,0 m

	Водови со номинален напон од 220 kV
	4,0 m

	Водови со номинален напон од 400 kV
	5,5 m



(7) При паралелно носење и вкрстување на надземен електронски комуникациски кабел со електроенергетски самоносечки водови со номинален напон помал од 1 kV, минималното растојание е дефинирано со посебни прописи кои го одредуваат поставувањето на самоносечките водови по столбовите на нисконапонската мрежа.
(8) При приближување и вкрстување на надземни електронски комуникациски кабли и надземни електроенергетски водови, хоризонтална проекција на оддалеченост на најблискиот носач на електроенергетски вод од најблискиот столб кој го пренесува електронскиот комуникациски кабел мора да биде барем еквивалентна на висината на столбот на местото на вкрстување зголемена за 3,0 m.
(9) Минимално растојание помеѓу подземниот електронски комуникациски кабел и металните проводници на електричната опрема со висок напон (напон поголем од 35 kV) зависи од условите за работа, специфичниот отпор на почвата и видот на локацијата, а се пропишани во Табела 5.






Табела 5

	Специфичен отпор на почвата
	Електроенергетска опрема со
	Вид на локација

	
	Изолирана или заземјена sвездасто преку пригушувач 
	Директно заземјена sвездасто
	

	≤ 50 Ωm
	2 m
	5 m
	Урбано

	
	5 m
	10 m
	Рурално

	50-500 Ωm
	5 m
	10 m
	Урбано

	
	10 m
	20 m
	Рурално

	>500 Ωm 
	10 m
	50 m
	Урбано

	
	20 m
	100 m
	Рурално



(10) Минимално растојание кај приближувањето и вкрстувањето на оптички комуникациски кабли без метални елементи кои се наоѓаат во заштитните цевки и електроенергетските кабли треба да биде 0,3 m. Заинтересираните страни можат да постигнат договор и за помало растојание.

Член 22

(1) Минималното растојание (растојанието помеѓу најблиските надворешни рабови на инсталација) при паралелно водење или приближување на подземни електронски комуникациски кабли и постоечките водоводни цевки изнесува 0,5 m, односно 1,5 m за магистрален цевковод за водоснабдување. Овие растојанија можат да се намалат на 30% ако и двете инсталации се заштитат со соодветна механичка заштита.
(2) Местото на вкрстување зависи од висинската позиција на електронските комуникациски кабли и по правило треба да се направи на начин електронскиот комуникациски кабел да минува над водоводната цевка, при што вертикалното растојание помеѓу кабелот и главната водоводна цевка мора да биде најмалку 0,5 m, а кај вкрстувањето на кабелот со куќните водоводни приклучоци треба да биде минимум 0,3 m.
(З) Ако минималното растојание од став (2) на овој член не може да се постигне, потребно е да се заштитат електронските комуникациски кабли од механички оштетувања со посебна заштитна цевка со должина од најмалку 1 m на секоја страна од местото на вкрстување. Во овој случај, минималното растојание не треба да биде помало од 0,3 m при вкрстувањето на електронскиот комуникациски кабел со главната водоводна цевка, односно 0,15 m при вкрстување на кабелот со куќните водоводни приклучоци.
(4) Минималното растојание при паралелно водење или приближување на постоечките подземни електронски комуникациски кабли и канализацијата (помалите канализациски цевки и куќните канализациски приклучоци) треба да биде 0,5 m, односно 1,5 m за главната канализациска цевка со профил еднаков или поголем од 0,6 m.
(5) На местото на вкрстување, кабелот мора да биде поставен над канализациската цевка, при што кабелот мора да е механички заштитен. Должината на заштитната цевка мора да биде најмалку 1,5 m од двете страни на вкрстувањето, а растојанието од врвот на профилот на канализацијата треба да биде најмалку 0,3 m.


Член 23

(1) При приближување или паралелно водење на подземен електронски комуникациски кабел и постоечки гасовод со притисок еднаков или помал од 0,4 MPa (4 Bar), како и куќните гасоводни приклучоци, минималното растојание треба да биде 0,5 m, односно 1,5 m во случај на притисок на гасот поголем од 0,4 МРа. Во екстремни случаи, кога не може да се постигнат наведените растојанија, е дозволено пократко растојание, но со задолжителна употреба на соодветни заштитни мерки за електронскиот комуникациски кабел.
(2) На местата на вкрстување на кабелот и гасоводот, кабелот мора да помине над гасоводот, при што минималното растојание треба да биде 0,5 m. При вкрстување со куќните гасоводни приклучоци, растојанието може да се намали до 0,3 m. Во случај кога растојанието не може да се постигне, електронскиот комуникациски кабел треба да биде заштитен од можните механички оштетувања, со поставување на соодветна цевка или полуцевка, така што должината на заштитната цевка мора да биде најмалку 1 m од двете страни на вкрстувањето,
(3) Минималното растојание помеѓу кабинети за надворешна монтажа со или без вградена активна електронска опрема и постоечки гасовод со притисок еднаков или помал од 0,4 MPa мора да биде најмалку 2 m. Минималното растојание помеѓу кабинетот за надворешна монтажа со или без вградена активна електронска опрема, и постоечкиот гасовод под притисок поголем од 0,4 MPa треба да биде најмалку 5 m.

Член 24

(1) При приближување или паралелно водење на подземен електронски комуникациски кабел и постоечкиот топловод, мора да се обезбеди минимално растојание од 0,8 m, Во случај кога тоа не може да се постигне, дозволено е растојанието да биде до 0,5 m во максимална должина на приближување до 5 m.
(2) Ако цевките од топловодот доведуваат до покачување на температурата во околината за повеќе од 10 С или ако постои веројатност на дополнително загревање на кабелот, потребно е да се зголеми растојанието или пак да се додаде топлинска изолација со дебелина од 0,2 m.
(3) На местата на вкрстување на електронски комуникациски кабел и постоечкиот топловод минималното вертикално растојание треба да биде 0,5 m. Во случај кога тоа не може да се постигне или ако со вкрстувањето постои потенцијална опасност за дополнително греење на каблите, потребно е да се применат заштитни мерки со поставување на кабелот во цевка или полуцевка од соодветни материјали (бетон и друго, но не и PVC или РЕ) и слој на топлотна изолација со дебелина од 0,2 m, при што должината на заштитната цевка мора да биде најмалку 1,5 m од двете страни на вкрстувањето, а топлотната изолација мора да го покрие топловодот најмалку 2 m од секоја страна на местото на вкрстувањето.



Член 25

(1) Минималното растојание кај приближувањето и вкрстувањето како што е дефинирано во овој член се однесуваат на незаштитен електронски комуникациски кабел со метални проводници положени во отворен ров. Ако се работи за кабел кој е поставен во кабелски канали или цевки, се смета дека веќе постои извесен степен на заштита, па се прифаќаат пократки растојанија кај приближувањето и вкрстувањето, а кои се дефинирани во случај кога се преземаат соодветни мерки за безбедност во согласност со овој Правилник.
(2) Во случај на паралелно водење или со приближување на трасата на електронските комуникациски кабли кон други постоечки подземни или надземни објекти, каде што оддалеченоста е помала од растојанието пропишано во Табела 5, инвеститорот мора да бара согласност од сопствениците на овие објекти.
(3) Минималната дозволена оддалеченост помеѓу електронски комуникации кабли и постоечка инсталација за складирање и трансфер на запалливи течности е 1,5 m на местата на приближување и паралелно водење. Во случај кога не може да се постигне наведеното растојание, истото може да се намали до 0,5 m при што, во должина не пократка од 1,5 m, потребно е да се заштитат подземните електронски кoмуникациски кабли со соодветни цевки кои покрај механичката цврстина, мора да бидат отпорни на влијанието на различни видови на минерални масла, како и да бидат отпорни на пробивање на запаливи течности или испарувања.
(4) Доколку трасата на новиот електронски комуникациски кабел е планирана така што се вкрстува со постоечки пат, потребно е да биде под нормален агол на оската на патот, при што електронскиот комуникациски кабел мора да биде поставен во заштитна цевка и мора да се положи уште најмалку една дополнителна резервна цевка. Должината на цевката треба да е на секоја страна по 0,5 m подолга од ширината на коловозот. Ако трасата на цевката го пресекува и тротоарот и продолжува во зелениот појас, тогаш истата треба да заврши во зелениот појас.
(5) По должината на и низ трасата на подземниот електронски комуникациски кабел или канал на растојание помало од 2 m не смее да се садат дрвја чии корени можат да оневозможат пристал до кабелот или може да го оштетат.
(6) За надземни самоносечки електронски комуникациски водови неопходно е да се обезбеди минимален воздушен коридор од 0,5 m околу водот.

Член 26

(1) Планирањето на нови подводни електронски комуникациски кабли треба да се спроведе на таков начин што ќе се избегне вкрстување со постоечките подводни инсталации (водовод, електричен кабел, канализациско испуштање во реки и езера). 
(2) Ако вкрстувањето под вода не може да се избегне, инвеститорот треба да изготви (дефинира) техничко решение за заштита на подводниот комуникциски кабел.

Член 27

Агенцијата издава согласност за усогласеноста на основниот проект за изградба на јавни електронски комуникациски мрежи и придружни средства, со одредбите на овој Правилник и примената на условите кои произлегуваат од истиот, во постапка за издавање на одобрение за градење.

Член 28

(1) Во случаи кога заради изградба на комунални објекти и други јавни објекти, средства и инсталации, потребно е да се дислоцира или заштити постојната легално изградена јавна комуникациска мрежа или придружна инфраструктура, инвеститорот на предвидената градба треба да го извести операторот кој е сопственик на јавната комуникациска мрежа или на придружната инфраструктура во рок не пократок од 30 дена пред предвиденото започнување на работите и да му обезбеди пристап за надзор над изведувањето на работите. Во спротивно, инвеститорот ќе биде одговорен за направената штета.
(2) Операторот и инвеститорот од ставот (1) на овој член можат со договор да одредат операторот да преземе мерки за дислокација или заштита.
(3) Трошоците за дислоцирање и заштита ги покрива инвеститорот на предвидената градба.

Член 29

(1) Во градовите со над 15.000 жители, согласно пописот од 2022 година, во рамките на Деталните урбанистички планови, поставувањето на каблите на јавната кабелска електронска комуникациска мрежа на растојание од најмалку 100 m до повеќестанбени објекти кои имаат повеќе од двајца сопственици на посебни делови и повеќе од осум посебни делови и станбено-деловни односно деловно-станбени објекти треба да е само под земја во кабелска инфраструктура.
(2) Во градовите од ставот (1) на овој член, во рамките на Деталните урбанистички планови, поставувањето на каблите на јавната кабелска електронска комуникациска мрежа до општинските административни центри, образовните институции, културните знаменитости и верските објекти треба да е под земја во кабелска инфраструктура на растојание не помало од 50m од објектите.
(3) Во населените места кои не се опфатени со ставот (1) на овој член, поставувањето на каблите на јавната кабелска електронска комуникациска мрежа може да се врши под земја во кабелска инфраструктура или над земја прицврстена на соодветни телекомуникациски столбови или носачи имајќи ги превид заштитата на животната средина и заштитата на човековото здравје и безбедност.

Член 30

(1) Оператор треба во рок од 30 дена од денот на запишување на јавната електронска комуникациска мрежа во катастар на инфраструктура, до Агенцијата да достави писмено известување со геодетски елаборат за изведена состојба на инфраструктурен објект во shp или dfx формат, како и краток технички опис на електронската комуникациска мрежа и придружни средства со минимален сет на податоци според видот на електронската комуникациска мрежа и придружни средства во табеларен формат (xls, csv, xlsx).
(2) Минималниот сет на податоци од ставот (1) на овој член е утврден во Упатството за доставување на податоци за ново изградени електронски комуникациски мрежи и придружни средства, кое е дадено во Прилог 1 на овој Правилник и е негов составен дел.
(3) Најмалку еднаш во периодот од 6 месеци операторите треба да ги ажурираат слободните капацитети во мрежната инфраструктура.
(4) Операторите доколку сакаат да престанат со употреба на одредена инфраструктура, треба за тоа да достават писмено известување до Агенцијата, со што инфраструктурата добива статус на неактивна. Доколу биде извршено отстранување и/или демонтирање на опрема, истата ќе биде избришана од регистарот за електронски мрежи.

Член 31

(1) Операторот треба на Агенцијата да и доставува квартални извештаи со следните податоци:
· Изградена и планирана за изградба во следните 3 години јавна електронска комуникациска мрежа со која може да се обезбеди широкопојасен (broadband) пристап до услуги со брзина помала од 30 Mbps, со податоци за технички тип на мрежата, брзина и географска местоположба;
· Изградена и планирана за изградба во следните 3 години јавна електронска комуникациска мрежа од новата генерација (NGA- New Generation Access) со која може да се обезбеди широкопојасен (broadband) пристап до услуги со брзина еднаква или поголема од 30 Mbps, а помала од 100 Mbps, со податоци за технички тип на мрежата, брзина и географска местоположба;
· Изградена и планирана за изградба во следните 3 години јавна електронска комуникациска мрежа со која може да се обезбеди широкопојасен (broadband) пристап до услуги со брзина еднаква или поголема од 100 Mbps, со податоци за технички тип на мрежата, брзина и географска местоположба.
(2) Операторот треба планираните за изградба јавни електронски комуникациски мрежи откако ќе бидат изградени да ги ажурира во електронскиот систем на Агенцијата како изградени.
(3) Податоците од став (1) се доставуваат во електронска форма преку електронски систем на Агенцијата според Корисничкото упатство од Прилог 3 на овој правилник.
(4) Агенцијата на својата веб-страна ќе ги направи достапни податоците од став (1) на овој член. Пристапот до податоците од системот е според однапред дефинирани кориснички профили и приоритети.


IV. ПЛАНИРАЊЕ, ПРОЕКТИРАЊЕ, ГРАДЕЊЕ НА ДЕЛОВНИ ИЛИ СТАНБЕНИ ЗГРАДИ СО ФИЗИЧКА ИНФРАСТРУКТУРА ЗА ОБЕЗБЕДУВАЊЕ НА ЕЛЕКТРОНСКИ КОМУНИКАЦИСКИ МРЕЖИ ЗА ПРЕНОС СО ГОЛЕМИ БРЗИНИ

Член 32

(1) При изградба на деловна или станбена зграда, наменета за натамошна продажба или издавање, инвеститорот на зградата треба да изгради пристапна физичка инфраструктура за пренос со големи брзини.
(2) Физичката инфраструктура од ставот (1) на овој член треба да биде изградена и конципирана така што до истата пристап би имале сите оператори. Физичката инфраструктура треба да биде изведена на начин што најмалку 2 оптички влакна од секоја станбена единица или најмалку 4 оптички влакна од деловните простории ќе бидат завршени на оптичка дистрибутивна единица. Оптичката дистрибутивна единица треба да биде лоцирана во точката за концентрација.
(3) Физичката инфраструктура треба да биде изградена од хоризонтални сегменти, при што на секој кат треба да има најмалку еден вграден ормар каде што се поврзуваат вертикалните и хоризонталните сегменти, со цел да се овозможат лесни интервенции, сервисирање и замена на каблите од физичката инфраструктура.
(4) Димензиите на физичката инфраструктура од ставот (1) на овој член треба да овозвоможат поврзувањето на целата деловна или станбена зграда да не надмине исполнетост од 70% на каналите во ниту една точка од вкупниот простор. Во вертикалните сегменти кои се изведуваат со вградени црева во ѕидовите, треба да биде планирано најмалку едно резервно (незафатено) црево со внатрешен дијаметар не помал од 25 mm.
(5) Деловната или станбената зграда од ставот (1) на овој член, треба да биде планирана и изградена на начин што ќе содржи точка на концентрација која ќе биде пристапна за оператори на јавни електронски комуникациски мрежи без обврска да обезбедат посебни дозволи за пристап со цел на истите да им се овозможи пристап до физичката инфраструктура во зграда за големи брзини. Точката/ите на концентрација може да биде/ат лоцирана/и внатре или надвор од зградата на начин што ќе биде обезбеден простор за истовремен физички пристап и поврзување на сите оператори. Точката на концентрација треба да биде лесно достапна за операторите, од затворен тип, и да оневозможи влез за неовластени лица со што ќе се осигура нивната безбедност и интегритет. Инвеститорот е должен да изгради пристапна шахта (најмалку една или повеќе) на ивица на парцелата со главна комуникациска сообрајќајница која што со кабелска канализација ќе биде директно поврзана со просторијата каде се наоѓа точката за концентрација. Капацитетот на кабелската канализација треба да биде димензиониран така да обезбедува операторите да можат да пристапат до точката за концентрација. Операторите од своја страна мора рационално да се однесуваат при поставување на инсталација од шахтата до точката за концентрација и на никој начин да не попречуваат други оператори да можат да се поврзат до точката за концентрација.
(6) Изградената физичка инфраструктура во зграда за пренос со големи брзини треба да им овозможи на сите сопственици на зградата слободен избор на оператор, а на сите оператори пристап до зградата под еднакви и недискриминаторски услови без надомест за користење на истата.
(7) При изградба на оптички мрежи и мрежи од најновата генерација инвеститорот на зградата треба од централна точка на концентрација на инсталациите во рамки на зграда да постави оптички кабли кои се инсталирани по ростови или вградени дирекно во ѕид или систем од оптички црева за оптички кабли во кои се вовлечени или вдувани кабли до секој стан или деловна единица. При тоа градбата на ваква внатрешна инсталација инвеститорот треба да ја реализира на принцип на кој ќе обезбеди:
- најмалку две директни влакна од централната точка на концентрација во рамки на зградата/влезот до секој стан или најмалку четири директни влакна од централната точка на концентрација во рамки на зградата/влезот до деловна единица при што во станот или деловната единица двете влакна ќе завршат во завршна корисничка кутија (SC или LC конектори),
- оптичките влакна да завршуваат во централна точка на концентрација во оптички разделници на стандарден тип на оптички конектори (SC или LC),
- оптичките разделници да се поставуваат во ормар во кој треба да се планира празен простор за поставување на оптички разделници со оптички сплитери од страна на операторите, при што во станот или деловната единица двете влакна да завршат во завршна корисничка кутија (SC или LC конектори).
(8) Изградената физичка инфраструктура не може да биде предмет на купопродажба, таа претставува составен дел на објектите и се третира како заедничка сопственост кога станува збор за станбен, станбен-деловен или деловно-станбен објект. Нејзиното одржување е обврска на заедницата на сопствениците или управителот на објектот.
(9) Операторот кој бара пристап треба пристапот до точката за концентрација на зградата да го обезбеди на сопствен трошок и со минимално нарушување на приватниот имот.
(10)  Доколку не постои физичка инфраструктура во зграда за големи брзини, оператор на јавни електронски комуникациски мрежи има право да постави мрежна завршна точка во просториите на претплатникот со кого има склучено договор за обезбедување на широкопојасен пристап до услуги, како и соодветната физичка инфраструктура до мрежната завршна точка, кое треба да биде со минимално нарушување на имотот и на сопствен трошок.

Член 33

(1) Инсталациите на електронска комуникациска мрежа и кабелска канализација треба да бидат дизајнирани така што да не бидат загрозени безбедноста на луѓето, предметите и објектот од влага, механички, хемиски и/или електрични влијанија. Составниот материјал, кој што се користи за инсталациите на електронска комуникациска мрежа и кабелска канализација, не треба да содржи штетни материи кои се ослободуваат, или би се ослободиле, на високи температури или при пожар.
(2) Инсталациите на електронска комуникациска мрежа и кабелска канализација треба да се дизајнирани согласно на техничките прописи кои се однесуваат на заштита на телекомуникациските водови од влијанието на електроенергетските водови.


V. КООРДИНАЦИЈА НА ГРАДЕЖНИ РАБОТИ

Член 34

(1) Правно лице кое изведува градежни работи кои се финансирани со јавни средства е должно пред започнување на градежните работи  да испрати известување до сите оператори на електронски комуникациски мрежи за меѓусебно координирање на градежните работи заради изградба и поставување на јавна електронска комуникациска мрежа за обезбедување на пренос со големи брзини, под услов тоа да не повлекува никакви дополнителни трошоци од првично предвидените градежни работи.
(2) Оператор на електронски комуникациски мрежи кој изведува градежни работи должен е пред започнување на градежните работи да испрати известување до сите оператори на електронски комуникации за меѓусебно координирање на градежните работи заради изградба и поставување на јавна електронска комуникациска мрежа за обезбедување на пренос со големи брзини. Известувањето е потребно да се достави во период на планирање на активностите, заради обезбедување на согласности и соодветна припрема на проектна документација од заинтересираните страни или минимален временски рок пред започнување на активностите од истите причини.
(3) Оператор на електронски комуникациски мрежи кој изведува градежни работи должен е под недискриминаторски и транспарентни услови да го задоволи секое разумно барање за склучување на договор за меѓусебно координирање на градежните работи доставено од друг оператор заради изградба и поставување на јавна електронска комуникациска мрежа за обезбедување на пренос со големи брзини и со поделба на трошоците за изведба. 

VI. ПРЕОДНИ И ЗАВРШНИ ОДРЕДБИ[image: ]

Член 35

Со денот на влегување на сила на овој Правилник престанува да важи Правипникот за начинот на градба и условите за пристап и користење на јавните електронски комуникациски мрежи и придружни средства („Службен весник на РС Македонија“, број 221/2023).
Член 36

Овој правилник влегува во сила наредниот ден од денот на неговото објавување во „Службен весник на РС Македонија”[image: ]
По влегувањето во сила, правилникот ќе биде објавен на веб-страната на Агенцијата.

